## El Consell incrementa un 102 % les ajudes per a millorar la gestió i els servicis de les àrees industrials de la Comunitat Valenciana

*** S’amplien les actuacions subvencionables a les EGM per a impulsar la seua creació en els parcs empresarials i s’inclouen plans d’emergència per a reforçar la capacitat de resposta de les àrees industrials davant de situacions de risc
* Indústria cobrirà entre el 50 % i el 100 % dels costos elegibles fins a un màxim de 50.000 euros**

La Conselleria d’Innovació, Indústria, Comerç i Turisme, liderada per Marián Cano, ha incrementat un 102 % les ajudes per a donar suport a actuacions desenrotllades per EGM i altres entitats gestores d’àrees industrials de la Comunitat Valenciana que impulsen la seua modernització i gestió.

D’esta manera, en 2025 compten amb un pressupost de 500.000 euros, més del doble de l’import destinat en 2024, que va ser de 247.144 euros. Així ho arreplega la convocatòria publicada este dimecres en el *Diari Oficial de la Generalitat Valenciana*.

Estes ajudes s’emmarquen en l’Estratègia de reindustrialització de la Comunitat Valenciana 2024-2028, que preveu disposar de més i millor sòl industrial, per a la qual cosa és necessari donar suport a la millora en la gestió de les infraestructures i dels servicis de les àrees industrials.

**Actuacions subvencionables i quantia**

A través de les ajudes se subvencionaran diferents actuacions, segons el tipus d’entitat gestora, relacionades amb la constitució d’EGM, gestió avançada de les àrees industrials, mobilitat sostenible, eficiència energètica, economia circular, emergències i seguretat industrial.

En matèria d’emergències s’incorpora, per primera vegada, la implementació en l’àrea industrial de sistemes de vigilància i control d’accessos, la realització de simulacres i la creació del coordinador de la gestió de les emergències amb l’objectiu de reforçar la capacitat de resposta dels parcs empresarials davant de situacions de risc.

Altres novetats destacables són la creació d’un canal de denúncies i males pràctiques en la gestió de l’àrea industrial, d’un portal de transparència i participació de les empreses i l’ús de programari específic per a la gestió.

En totes estes actuacions, la quantia de les ajudes oscil·larà entre el 50 % i el 100 % dels costos elegibles, amb un import màxim de 50.000 euros, enfront dels 30.000 euros de 2024.

**Entitats beneficiàries**

Podran beneficiar-se’n les entitats urbanístiques de conservació, agrupacions d’interés urbanístic, associacions empresarials, així com altres entitats amb personalitat jurídica pròpia i diferenciada que agrupen persones titulars d’immobles en sòl industrial, i que acrediten que en 2025 gestionen àrees industrials de la Comunitat Valenciana, per a les actuacions de constitució d’EGM, actuacions d’emergència i per a les de seguretat industrial.

Les entitats de gestió i modernització d’àrees industrials podran executar actuacions relacionades amb la gestió avançada de les àrees industrials, mobilitat sostenible, eficiència energètica, economia circular, emergències i seguretat industrial.

**Termini de sol·licituds**

Es podran presentar les sol·licituds des del 10 d’abril fins al 9 de maig de 2025, a través del tràmit telemàtic dissenyat a este efecte, al qual es pot accedir a través del [portal indústria](https://portalindustria.gva.es/va/ajudes-convocatories).

Fecha: 09/04/2025